Ο **Ιωσήφ Αβράμογλου** (Κωνσταντινούπολη, 19 Νοεμβρίου 1959) είναι Έλληνας μουσικός παραγωγός, παρουσιαστής ραδιοφωνικών και τηλεοπτικών εκπομπών για την μουσική και τον κινηματογράφο, δημοσιογράφος, στέλεχος δισκογραφικών εταιριών, διοργανωτής συναυλιών και disc jockey.

Δημοσιογραφία
-------------

Ξεκίνησε την καριέρα του το 1975, όταν ακόμα ήταν μαθητής, ως συντάκτης μουσικών θεμάτων και έγραφε σε διάφορα έντυπα ενώ συνεχίζει μέχρι και σήμερα να γράφει άρθρα για την μουσική, τον κινηματογράφο και γενικώς καλλιτεχνικά θέματα στο enikos. gr. 

Είναι αρκετές οι συνεντεύξεις που πήρε από Έλληνες και ξένους καλλιτέχνες. Η πρώτη ήταν με τον Βλάσση Μπονάτσο για το άλμπουμ του "Επικίνδυνη Ισορροπία". Επίσης έχει πάρει συνέντευξη και από τον Πασχάλη Αρβανιτίδη.

Ραδιόφωνο
---------

Ως παραγωγός και παρουσιαστής μουσικών εκπομπών ξεκίνησε να κάνει εκπομπές το 1978 στον κρατικό ραδιοσταθμό της ΥΕΝΕΔ. Η εκπομπή του εκεί ήταν εβδομαδιαία, ηχογραφημένη και είχε τον τίτλο "Από τον κόσμο της ΠΟΠ". Στη συνέχεια μεταπήδησε στο Β' Πρόγραμμα της ΕΡΤ (1979-1986), όπου ξεκίνησε να παρουσιάζει την πρώτη ζωντανή εκπομπή του Β' Προγράμματος με τίτλο "Studio 3-44". 

Όταν το 1987 ήρθε η ιδιωτική ραδιοφωνία επί δημαρχίας Μιλτιάδη Εβερτ, ο Ιωσήφ είχε την δική του δίωρη μεσημεριανή ζώνη καθημερινών ζωντανών μουσικών εκπομπών στον δημοτικό σταθμό του Δήμου Αθηναίων ΑΘΗΝΑ 9.84.  Εκεί παρουσίαζε το "Top της Αθήνας" με τις επιτυχίες της πρωτεύουσας, καθώς και τα επίσημα charts των ΗΠΑ και της Μεγάλης Βρετανίας, έχοντας αποκλειστικές συνεργασίες τόσο με το μουσικό περιοδικό Billboard όσο και με το BBC αντίστοιχα.

Στο τέλος της ίδιας χρονιάς ήρθε η γνωριμία με τον ιδιοκτήτη της εφοπλιστικής εταιρίας "Athenian Tankers", τον αείμνηστο Μίνωα Κυριακού, ο οποίος σκόπευε να ανοίξει έναν ιδιωτικό ραδιοφωνικό σταθμό.  Ο Ιωσήφ Αβράμογλου εντάχθηκε στο δυναμικό της νέας ραδιοτηλεοπτικής εταιρίας ως ένα από τα βασικά στελέχη. Εκεί ο Ιωσήφ παρουσίαζε τις μουσικές εκπομπές "Top Club" (δίωρη ζωντανή καθημερινή),  "Light Club", "CD Music Club", "30 Χρόνια Ιταλικό Τραγούδι" και "Δύο στην Τιμή του Ενός" με τον Μιχάλη Τσαουσόπουλο (267).

Μετά τον Αντέννα, έκανε εκπομπές στον Galaxy FM και στον Best FM. Κατά την δεκαετία του '90 έστελνε ηχογραφημένες εκπομπές του σε ένα δίκτυο 50 περίπου ραδιοσταθμών σε όλη την Ελλάδα. Διετέλεσε για μία περίοδο σύμβουλος στον Kiss FM 92,9. Από τον Μάϊο του 2018 ξεκίνησε δίωρη καθημερινή εκπομπή μαζί με τον αθλητικογράφο Δημοσθένη Καρμοίρη, με τίτλο "Troll, Goal & Rock 'n Roll", στον ραδιοσταθμό Θέμα 104,6 FM. Από τον Σεπτέμβριο του 2020 μέχρι και σήμερα, παρουσιάζει την 3ωρη μουσική εκπομπή "After Midnight, όπως έλεγε και ο J.J. Cale", που ξεκινάει ακριβώς τα μεσάνυχτα, κάθε Σάββατο βράδυ προς Κυριακή και κάθε Κυριακή βράδυ προς Δευτέρα, από τον Real FM 97,8 .

Ήταν παρουσιαστής της τηλεοπτικής εκπομπής Cine Club του ΑΝΤ1, για θέματα κινηματογράφου.

Συναυλίες
---------

Την ίδια χρονιά, το 1980, φτιάχνει με τον φίλο του Δημήτρη Κερασιώτη το θρυλικό "Happening" (Χαρ. Τρικούπη 13), με το οποίο διοργανώνει μια σειρά συναυλιών και περιοδειών.  Τον Σεπτέμβριο του 1980 διοργανώνει μία συναυλία του τραγουδιστή των Deep Purple Ian Gillan στο γήπεδο του Απόλλωνα στην Αθήνα και άλλη μία στο Παλαί Ντε Σπορ της Θεσσαλονίκης. Την επόμενη χρονιά έρχεται η ιστορική συναυλία του Rory Gallagher (Ρόρι Γκάλαχερ) που έγινε στις 12 Σεπτεμβρίου του 1981 στο γήπεδο της ΑΕΚ στην Ν. Φιλαδέλφεια στην Αθήνα και στο Παλαί Ντε Σπορ της Θεσσαλονίκης. 

Ακολούθησαν και άλλες συναυλίες όπως των UFO, Peter Hammill (τραγουδιστή των Van der Graaf Generator), Eric Burdon (τραγουδιστή των Animals), Eric Clapton, Poll, London Symphony Orchestra, American Ballet Theatre, Tangerine Dream, Blues Band, Alan Price, Dire Straits  στο ΣΕΦ, Μάνος Χατζηδάκις, Μαρία Φαραντούρη, Apurimac, Bang και άλλων. Ενδιαφέρουσα είναι η συνομιλία, σχετικά με τις συναυλίες του, με τον Γιάννη Πετρίδη στην εκπομπή "Από τις 4 στις 5" στο Α' Πρόγραμμα της ΕΡΤ στις 2 Μαρτίου 2018.

Παραπομπές
----------

1. ↑  «Ο ΙΩΣΗΦ ΑΒΡΑΜΟΓΛΟΥ ΠΑΙΖΕΙ ΜΟΥΣΙΚΗ !!!». 2 Ιανουαρίου 2016.
2. ↑  Αβράμογλου, Ιωσήφ (21 Μαρτίου 2022). «Δύο συναυλίες στο περίφημο Olympia του Παρισιού ετοιμάζει ο Enrico Macias». *enikos.gr*. Ανακτήθηκε στις 31 Μαρτίου 2022.
3. ↑  «Αποκλειστική συνέντευξη του Πασχάλη στο enikos.gr».
4. 1 2 3  Αντώναρος, Μάνος (2017). «Ο Μάνος Αντωναρος συζητάει με τον Ιωσήφ Αβράμογλου».
5. ↑  «Γενέθλια για τον Αθήνα 9.84, και την ελεύθερη ραδιοφωνία». *topontiki.gr*. 31 Μαΐου 2019. Ανακτήθηκε στις 3 Απριλίου 2022.
6. ↑  Βαρβιτσιώτη, Σοφία (2 Ιουνίου 2017). «Η Ελεύθερη Ραδιοφωνία... τριαντάρισε!». *iART*. Ανακτήθηκε στις 3 Απριλίου 2022.
7. ↑  «Ο Ιωσήφ Αβράμογλου στα 20 χρόνια του Antenna (1988-2008)». *SoundCloud* (στα Αγγλικά). Ανακτήθηκε στις 4 Απριλίου 2022.
8. ↑  «Τρέϊλερ εκπομπής "Troll, Goal & Rock 'n Roll"».
9. ↑  «ΘΕΜΑ 104,6: Στον αέρα το ραδιόφωνο του ΘΕΜΑτος». 20 Νοεμβρίου 2017.
10. ↑  «Οι εκπομπές του Ιωσήφ Αβράμογλου στον Real FM».
11. 1 2 3  ΚΟΥΛΟΥΒΑΡΗΣ, ΓΙΩΡΓΟΣ Σ. (17 Νοεμβρίου 2012). «Μουσικά διαμάντια από τον Ιωσήφ Αβράμογλου». *naftemporiki.gr*. [*νεκρός σύνδεσμος*]
12. ↑  «Συνομιλία Γιάννης Πετρίδης & Ιωσήφ Αβράμογλου στην ΕΡΤ».